กรุงไทยกำไรพุ่ง16%ดีกว่าคาด โบรกเกอร์เพิ่มเป้าโตสองปีซ้อน
ธนาคารกรุงไทยฟอร์มเจ๋ง กำไรไตรมาสแรก 6,377 ล้านบาท พุ่ง16% ดันกำไรปีนี้ปีหน้าโต 44% และ 12%
24 เม.ย. 2555

ธนาคารกรุงไทยฟอร์มเจ๋ง กำไรไตรมาสแรก 6,377 ล้านบาท พุ่ง16% ดันกำไรปีนี้ปีหน้าโต 44% และ 12%
นายอภิศักดิ์ ตันติวรวงศ์ กรรมการผู้จัดการใหญ่ ธนาคารกรุงไทย (KTB) แจ้งตลาดหลักทรัพย์แห่งประเทศไทยว่า ไตรมาสแรกปี 2555 ธนาคารมีกำไรสุทธิ 6,377 ล้านบาท คิดเป็นกำไรหุ้นละ 0.57 บาท เพิ่มขึ้น 16.18% จากช่วงเดียวกันของปีก่อน
กำไรที่ดีขึ้นมาจากรายได้ที่มิใช่ดอกเบี้ย 1.4 หมื่นล้านบาท ปรับขึ้น 20.1% จากการขยายตัวของสินเชื่อและอัตราผลตอบแทนสุทธิต่อสินทรัพย์ที่ก่อให้เกิดรายได้ 2.84%
รายได้ค่าธรรมเนียมและบริการสุทธิ 2,922 ล้านบาท เพิ่มขึ้น 5.98% จากช่วงเดียวกันของปีก่อน
นักวิเคราะห์บริษัทหลักทรัพย์ (บล.) ทรีนีตี้วิเคราะห์ว่า กำไรสุทธิไตรมาสแรกของ KTB เติบโตกว่า 7 เท่าตัวจากไตรมาส 4 ปี 2554 ที่เป็นผลมาจากรายได้มิใช่ดอกเบี้ยปรับเพราะรายได้ค่าธรรมเนียมเพิ่มขึ้น
กำไรของ KTB สูงกว่าที่คาดไว้และกำไรสุทธิไตรมาสแรกนี้คิดเป็น 28% ของกำไรทั้งปีที่คาดไว้ ดังนั้นจึงปรับประมาณการกำไรปีนี้และปีหน้าของธนาคารกรุงไทยเพิ่มขึ้นจากเดิม 7.5% และ 6% ทำให้กำไรสุทธิปี 2555-2556 เพิ่มเป็น 2.4 หมื่นล้านบาทและ 2.7 หมื่นล้านบาท เติบโตถึง 44% และ 12% ตามลำดับ
“เราปรับเพิ่มส่วนต่างดอกเบี้ยสุทธิขึ้นเป็น 2.7% จากเดิม 2.6% สะท้อนทิศทางส่วนต่างดอกเบี้ยสุทธิที่ไม่หดตัวรุนแรงเหมือนที่คาดไว้”
แนวโน้มกำไรปีนี้ที่พลิกกลับมาเติบโตสูงเนื่องจากคาดว่าการตั้งสำรองจะกลับสู่ภาวะปกติที่ไตรมาสละ 1,500 ล้านบาท จากไตรมาส 3 และไตรมาส 4 ที่มีการตั้งสำรองพิเศษจากน้ำท่วม 
นอกจากนี้ KTB ได้รับผลประโยชน์เต็มที่จากการลดภาษีรายได้นิติบุคคลลงเหลือ 23% และคาดว่าจะเห็นการเติบโตของรายได้ค่าธรรมเนียมในระดับสูง 10% จากปีก่อน เพราะการรุกธุรกรรมด้านการค้าเงินในกลุ่มลูกค้าขนาดกลางและขนาดเล็ก (SMEs)
บล.ทรีนีตี้ยังแนะนำซื้อหุ้น KTB โดยให้ราคาเหมาะสม 24 บาทต่อหุ้นอิงสัดส่วนราคาต่อมูลค่าบัญชี 1.86 เท่า